b'\n_START_ARTICLE_\nNorthumberland (grofija)\n_START_SECTION_\nZgodovina\n_START_PARAGRAPH_\nPodro\xc4\x8dje je bilo neko\xc4\x8d del Rimskega imperija, pod imenom Northumberland pa je bilo prizori\xc5\xa1\xc4\x8de \xc5\xa1tevilnih vojn med Angle\xc5\xbei in \xc5\xa0koti. Kot posledico te nasilne zgodovine ima Northumberland ve\xc4\x8d gradov kot ostale grofije v Angliji. V grofiji so med drugim gradovi Alnwick, Bamburgh, Dunstanburgh in Warkworth._NEWLINE_Podro\xc4\x8dje dana\xc5\xa1njega Northumberlanda je bilo neko\xc4\x8d sredi\xc5\xa1\xc4\x8de kraljestva Anglov z imenom Bernicija, ki je bilo kasneje zdru\xc5\xbeeno s kraljestvom Deira, ki je le\xc5\xbealo ju\xc5\xbeno od reke Tees. Podro\xc4\x8dji sta skupaj tvorili kraljestvo Northumbria. Northumberland je pogosto imenovan "zibelka kr\xc5\xa1\xc4\x8danstva" v Angliji. Na otok Lindisfarne ali Sveti otok, ki le\xc5\xbei severno od kraja Bamburgh, so se namre\xc4\x8d naselili duhovniki s \xc5\xa1kotskega otoka Iona in od tam \xc5\xa1irili kr\xc5\xa1\xc4\x8dansko vero med Angli. Lindisfarne je bil dom knjige Lindisfarnski evangeliarij (Lindisfarne Gospels) in srednjeve\xc5\xa1kega svetnika, Svetega Cuthberta, ki je pokopan v stolnici v Durhamu._NEWLINE_Grad Bamburgh je zgodovinska prestolnica Northumberlanda, pred zdru\xc5\xbeitvijo Anglije pod enim monarhom je bil kraljevi grad. V sedanjem obdobju ima sicer Northumberlandski mestni svet pisarne v kraju Morpeth, a se kraja Morpeth in Alnwick \xc5\xa1e vedno prerekata za naziv glavnega mesta grofije._NEWLINE_Northumberlandski lordi so neko\xc4\x8d imeli pomembno vlogo pri odlo\xc4\x8danju v Angliji, saj so nosili te\xc5\xbeko breme za\xc5\xa1\xc4\x8dite Anglije pred napadi \xc5\xa0kotov.  _NEWLINE_V grofiji Northumberland so se redno pojavljali upori proti vladi, kot se je to zgodilo v \xc4\x8dasu vlade Tudorjev. Te izgrede so obi\xc4\x8dajno vodili vojvode Northumberlanda, dru\xc5\xbeina Percy. Angle\xc5\xa1ki dramatik William Shakespeare je enega od \xc4\x8dlanov dru\xc5\xbeine Percy, \xc5\xbeivahnega Harryja Hotspurja, upodobil v svojem delu Kralj Henrik IV.. _NEWLINE_Grofija je bila tudi sredi\xc5\xa1\xc4\x8de rimskokatoli\xc5\xa1ke vere v Angliji in tudi jakobinskega nazora po angle\xc5\xa1ki restavraciji. Northumberland je postal nekak\xc5\xa1na divja grofija, kjer so se izob\xc4\x8denci skrivali pred roko zakona. Vendar so ob\xc4\x8dasni obmejni izgredi in neupo\xc5\xa1tevanje zakonov po\xc4\x8dasi izginili po zdru\xc5\xbeitvi \xc5\xa0kotske in Anglije pod Jakobom I. Angle\xc5\xa1kim._NEWLINE_Northumberland je imel pomembno vlogo v \xc4\x8dasu industrijske revolucije. Rudniki premoga so bili tedaj zelo raz\xc5\xa1irjeni. Premogovniki so bili v krajih Ashington, Bedlington, Choppington, Netherton, Ellington in Pegswood. Premog iz grofije je pomagal k razvoju industrije v drugih delih de\xc5\xbeele. Potreba po transportu premoga iz rudnikov do reke Tyne je spodbudila nastanek prvih \xc5\xbeeleznic. Pomembni veji industrije sta bili tudi izdelovanje ladij in oro\xc5\xbeja._NEWLINE_Danes je Northumberland pove\xc4\x8dini pode\xc5\xbeelsko podro\xc4\x8dje. Kot najmanj poseljena grofija v Angliji ima precej manj vpliva na angle\xc5\xa1ko politiko kot v preteklosti. V zadnjih letih se je v grofiji precej razvil turizem. Obiskovalce privabljata predvsem lepota pokrajine in \xc5\xa1tevilna zgodovinska nahajali\xc5\xa1\xc4\x8da.\n_START_SECTION_\nGeografija\n_START_PARAGRAPH_\nGeografija Northumberlanda je raznolika. Ob Severnem morju je podro\xc4\x8dje ravno in nizko, proti severozahodu pa postaja vse bolj gorato. Hribi Cheviot, ki le\xc5\xbeijo na severozahodu grofije, so sestavljeni predvsem iz granita in andezita. Drugo podro\xc4\x8dje magmatskih kamnin le\xc5\xbei pod Whin Sill (po katerem re\xc4\x8de Hadrijanov zid). Je tujek karbonskega diabaza. Oba grebena podpirata precej pusto mo\xc4\x8dvirnato pokrajino. Na obeh straneh podro\xc4\x8dja se nahaja karbonski apnenec, zaradi katerega imajo dolo\xc4\x8deni deli kra\xc5\xa1ko okolje.  Ob obali se vrstijo otoki Farne, prav tako v ve\xc4\x8dini iz diabaza, znani pa so po velikem \xc5\xa1tevilu ptic._NEWLINE_V jugovzhodnem delu grofije so nahajali\xc5\xa1\xc4\x8da premoga, ki se ob obalnem podro\xc4\x8dju vle\xc4\x8dejo severno do reke Tyne. V grofiji poznajo tudi ti. "morski premog". Ta je verjetno nastal iz kosov premoga, najdenih na obali, kamor so jih nanesli valovi, ki so odlomili material. _NEWLINE_Northumberland le\xc5\xbei na najbolj severnem delu Anglije, nad zemljepisno \xc5\xa1irino 55\xc2\xb0, v njem so \xc5\xa1tevilna visoka podro\xc4\x8dja, zato je ta grofija ena najbolj mrzlih v dr\xc5\xbeavi. Povpre\xc4\x8dna letna temperatura je od 7,1\xc2\xa0\xc2\xb0C do 9,3\xc2\xa0\xc2\xb0C, z najni\xc5\xbejimi temperaturami na celini.  Grofija le\xc5\xbei na vzhodni obali, v njej zapade relativno majhna koli\xc4\x8dina de\xc5\xbeja, med 466 in 1060\xc2\xa0mm letno. Najbolj moker je zahodni del vi\xc5\xa1avja.  Med letoma 1971 in 2000 je bilo v grofiji povpre\xc4\x8dno 1321 do 1390 ur sonca na leto._NEWLINE_Pribli\xc5\xbeno \xc4\x8detrtina grofije je za\xc5\xa1\xc4\x8ditena v okviru Northumberlandskega Nacionalnega parka. To podro\xc4\x8dje izjemne naravne lepote je tako skoraj povsem za\xc5\xa1\xc4\x8diteno pred industrijo in kmetijstvom. Park se razteza ju\xc5\xbeno od \xc5\xa1kotske meje in vklju\xc4\x8duje Hadrijanov zid. Ve\xc4\x8dina parka le\xc5\xbei nad 240 metrov nadmorske vi\xc5\xa1ine. Tudi Northumberlandska obala je podro\xc4\x8dje izjemne naravne lepote.\n_START_SECTION_\nEkologija\n_START_PARAGRAPH_\nV grofiji so \xc5\xa1tevilni pomembni \xc5\xbeivalski habitati in vrste, vklju\xc4\x8dno z: govedo Chillingham; otoki Lindisfarne ali Holy Island, Farne in Staple.\n_START_SECTION_\nIzobra\xc5\xbeevanje\n_START_PARAGRAPH_\nNorthumberland ima celovit izobra\xc5\xbeevalni sistem s 15 dr\xc5\xbeavnimi \xc5\xa1olami, dvema akademijama in eno neodvisno \xc5\xa1olo. Kot v grofiji Bedfordshire tudi v grofiji Northumberland obstaja sistem treh razli\xc4\x8dnih vrst \xc5\xa1ol - ni\xc5\xbeje/srednje/vi\xc5\xa1je \xc5\xa1ole. To ponekod onemogo\xc4\x8di izbiranje med razli\xc4\x8dnimi \xc5\xa1olami - namesto dveh srednjih \xc5\xa1ol, ena postane "srednja" \xc5\xa1ola, druga pa "vi\xc5\xa1ja" \xc5\xa1ola. V posameznih mestih pa morajo vsi obiskovati le \xc5\xa1olo, ki je na voljo. _NEWLINE_\xc5\xa0olska ustanova Cramlington Learning Village ima skoraj 400 u\xc4\x8dencev v vsaki \xc5\xa1oli na leto; je ena najve\xc4\x8djih \xc5\xa1ol v Angliji. Blyth Community College, ki le\xc5\xbei v jugovzhodu grofije Northumberland, lahko sprejme do 1.500 \xc5\xa1tudentov v svojih stavbah. Astley Community High School, ki se nahaja v Seaton Delaval in sprejema \xc5\xa1tudente iz obmo\xc4\x8dij Seaton Deleval, Seaton Sluice in Blyth, je bila pogosto tema vro\xc4\x8dih razprav. Politiki so namre\xc4\x8d zatrjevali, da bo treba \xc5\xa1olo zapreti, ker se je v kraju Blyth odprla akademija Bede Academy. Tem trditvam se je ravnatelj Astley Community High School mo\xc4\x8dno upiral. Na pode\xc5\xbeelju grofije se nahaja Haydon Bridge High School, katere u\xc4\x8denci naj bi prihajali iz najve\xc4\x8djega okro\xc5\xbeja v primerjavi z drugimi \xc5\xa1olami v Angliji. \xc5\xa0ola naj bi pokrivala ve\xc4\x8dje podro\xc4\x8dje kot ga avocesta M25 obkro\xc5\xbei okrog Londona._NEWLINE_V grofiji Northumberland se nahaja tudi katoli\xc5\xa1ka srednja \xc5\xa1ola - St. Benet Biscop Catholic High School. Vanjo so vpisani u\xc4\x8denci, ki prihajajo iz razli\xc4\x8dnih delov grofije. U\xc4\x8denci iz grofije obiskujejo tudi neodvisne \xc5\xa1ole kot je Royal Grammar School v Newcastlu.\n_START_SECTION_\nPrebivalstvo\n_START_PARAGRAPH_\nSode\xc4\x8d po popisu prebivalstva iz leta 2001 je v grofiji Northumberland \xc5\xbeivelo 307.190 prebivalcev, po ocenah naj bi jih bilo leta 2003 309.237.  V letu 2001 je bilo v grofiji 130.780 gospodinjstev, 10% od tega upokojencev, tretjina gospodinjstev pa se je nahajala v najemni\xc5\xa1kih prostorih. Northumberland ima zelo malo prebivalcev drugi etni\xc4\x8dnih skupin - le 0.985% vseh prebivalcev. Anglija jih ima 9.1%. 81% prebivalstva je kot svojo vero opredelilo kr\xc5\xa1\xc4\x8danstvo, 0.8% je podalo druge religije, 12% se ni opredelilo za nobeno od religij._NEWLINE_Grofijo v glavnem sestavlja pode\xc5\xbeelje z velikimi obmo\xc4\x8dji vi\xc5\xa1avij, zato je gostota poseljenosti prebivalstva v Northumberlandu le 62 ljudi na kvadratni kilometer. Grofija je tako najredkeje poseljeno obmo\xc4\x8dje v Angliji.\n_START_SECTION_\nPolitika\n_START_PARAGRAPH_\nNorthumberland je unitarno lokalno avtoritetno okro\xc5\xbeje in najve\xc4\x8dje unitarno okro\xc5\xbeje v Angliji. Mestni svet ima sede\xc5\xbe v kraju Morpeth._NEWLINE_Kot ve\xc4\x8dina angle\xc5\xa1kih nevelemestnih grofij je tudi Northumberland do aprila 2009 imel na\xc4\x8din "two-tier system" za lokalno upravo. Sem je spadal en svet grofije in \xc5\xa1est okro\xc5\xbeij, ki je vsako imelo svoj okro\xc5\xbeni svet, ki je skrbel za razli\xc4\x8dne dele lokalne uprave. Ta okro\xc5\xbeja so bila Blyth Valley, Wansbeck, Castle Morpeth, Tynedale, Alnwick in Berwick-upon-Tweed.  Okro\xc5\xbeja so ukinili 1. aprila 2009, svet grofije pa je postal unitarna avtoriteta. Volitve za novi unitarni avtoritativni svet so se odvile 1. maja 2008. _NEWLINE_Northumberland v House of Commons zastopajo \xc5\xa1tirje \xc4\x8dlani parlamenta. Eden izmed njih je \xc4\x8dlan konzervativne stranke, eden predstavnik loberalnih demokratov, dva pa laburistov._NEWLINE_Northumberland je vklju\xc4\x8den v severovzhodno angle\xc5\xa1ko enoto v evropskem parlamentu, ki jo zastopajo \xc5\xa1tirje \xc4\x8dlani evropskega parlamenta.\n_START_SECTION_\nMediji\n_START_PARAGRAPH_\nKer grofija nima ve\xc4\x8djih naseljenih sredi\xc5\xa1\xc4\x8d, ve\xc4\x8dina medijev prihaja iz sosednje grofije Tyne and Wear, vklju\xc4\x8dno z radijskimi postajami in televizijskimi kanali (nekateri: BBC Look North, BBC Radio Newcastle, Tyne Tees Television and Metro Radio) ter ve\xc4\x8dino dnevnih \xc4\x8dasopisov: The Journal in Evening Chronicle. Vendar je treba poudatiti, da je bil Northumberland, podobno kot \xc5\xa1tevilna druga upravna obmo\xc4\x8dja v Angliji, odrezan od svojega geografskega regijskega centra - kraja Newcastle upon Tyne - ki pa \xc5\xa1e vedno ohranja pomembno vlogo v grofiji. \xc4\x8casopisi iz Newcastla so zato brani po vsej grofiji, prav tako pa tudi \xc4\x8dasopisi iz drugih bli\xc5\xbenjih krajev: Northumberland Gazette, Morpeth Herald, Berwick Advertiser, Hexham Courant in News Post Leader._NEWLINE_"Community" radio (radio, ki je posve\xc4\x8den predvsem potrebam prebivalcev dolo\xc4\x8denega obmo\xc4\x8dja) Lionheart FM, ki ima sede\xc5\xbe v kraju Alnwick, je bil pred kratkim nagrajen s petletno licenco za oddajanje "community" programa od dru\xc5\xbebe OFCOM. V kraju Berwick in v severnem delu grofije oddaja tudi radio Borders.'